แทบทุกพรรคร่วมแจม ตัดงบกระทรวงกลาโหม ว่าสามารถทำได้
เกิดมีสงครามเพลง เปิดโต้ตอบกันสนุก มาร์คชวนบิ๊กตู่ดีเบต พรรคไทยรักษาชาติย้อนศรใส่กกต.,อภิสิทธิ์ หนุนตัดงบฯกลาโหม มีเหตุผลปรับลดได้ สมัยเป็นนายกฯหั่นมาแล้ว เสรีพิศุทธ์ จองกฐินยุบทิ้ง บก.ทหารสูงสุด-ศาลทหาร โยกงบฯกห.โปะการศึกษาสาธารณสุข พท.โต้เสนอทางเลือกไม่ได้คิดร้ายกองทัพ หมวดเจี๊ยบ ฉะคนจ้องล้มกระดานเลือกตั้งหนักแผ่นดินตัวจริง โฆษกอนาคตใหม่หยัน ผบ.ทบ.แค่อธิบดีไม่มีอำนาจจุ้นการเมือง สนธิรัตน์ ป้องกองทัพอย่าดึงเอี่ยวการเมือง กลุ่มคนอยากเลือกตั้ง บุก บก.ทบ. ต้านเปิดเพลง หนักแผ่นดิน จวก อภิรัชต์ จุดไฟเกลียดชัง เอกชัย เปิด ประเทศกูมี เจอ ตร.ใช้เพลง ความฝันอันสูงสุด กลบเสียง โฆษก กห.แจงได้รับจัดสรรงบฯเพิ่มตามการเติบโตของประเทศ ไม่มีนัยแอบแฝง ทษช.ยื่นแก้ข้อกล่าวหายุบพรรค ยันไม่เจตนาเป็นปฏิปักษ์การปกครองฯ ตลบกลับ กกต.กระทำมิบังควร แอบอ้างขยายพระราชโองการสร้างฐานความผิดใหม่,หลังจาก พล.อ.อภิรัชต์ คงสมพงษ์ ผบ.ทบ.ออกมาระบุให้พรรคเพื่อไทยและพรรคอนาคตใหม่ ที่เสนอตัดงบประมาณกระทรวงกลาโหมไปฟังเพลงหนักแผ่นดิน ล่าสุดมีพรรคการเมืองอื่นแสดงท่าทีเห็นด้วยที่จะปรับลดประมาณของกองทัพไปพัฒนาปรับปรุงคุณภาพชีวิตแก่ประชาชน เช่น พรรคประชาธิปัตย์และพรรคเสรีรวมไทย,มาร์ค หนุนตัดงบ กห.มีเหตุผลลดได้,เมื่อเวลา 06.40 น.วันที่ 20 ก.พ.นายอภิสิทธิ์ เวชชาชีวะ หัวหน้าพรรคประชาธิปัตย์ พร้อม น.ส.จิตภัสร์ กฤดากร (ตั๊น) ผู้สมัคร ส.ส.บัญชีรายชื่อ นำนายสมชาย เวสารัชตระกูล ผู้สมัคร ส.ส.กทม.เขต 11 สายไหม เดินพบปะพี่น้องประชาชนในตลาดวงศกร มีแม่ค้าพ่อค้าประชาชนมอบดอกไม้ ขอกอดและขอถ่ายรูปด้วยคึกคัก จากนั้นนายอภิสิทธิ์ขึ้นรถแห่จากหน้าตลาดวงศกรไปตามถนนสายไหมเคลื่อนไปยังตลาดวัดเกาะ เขตสายไหม,นายอภิสิทธิ์ให้สัมภาษณ์ถึงการหาเสียงของพรรคการเมืองขณะนี้ว่าไม่ควรโจมตีกัน ประเด็นเห็นแตกต่างพูดคุยในเชิงนโยบายได้ ไม่มีปัญหาอะไร เช่น งบกระทรวงกลาโหม เป็นสิทธิแต่ละพรรคจะเสนอแต่อยากให้อยู่ในบรรยากาศที่ว่าตามข้อเท็จจริงและเหตุผล เช่น ช่วงหลายสิบปีที่ผ่านมางบกลาโหมจะมีลดลงอยู่ยุคหนึ่ง คือปีที่ตนเป็นนายกฯและ พล.อ.ประวิตร วงษ์สุวรรณ เป็น รมว.กลาโหม แสดงว่าปรับลดได้ เพียงแต่ต้องมีเหตุผลว่าปรับลดด้วยเหตุการณ์และสถานการณ์อะไร ส่วนตัวเห็นด้วยที่จะปรับลดงบกระทรวงกลาโหม แต่ต้องให้เหตุผล ไม่ควรนำไปสู่ประเด็นความขัดแย้ง,ชวน บิ๊กตู่ ดีเบตสมกับเป็นผู้นำ ปชต.,นายอภิสิทธิ์กล่าวต่อว่า งบประมาณภาพรวมพรรคประชาธิปัตย์จะนำเสนอช่วงต้นเดือน มี.ค.เพื่อให้เห็นภาพใหญ่การบริหารเศรษฐกิจการเงินการคลัง พรรคประชาธิปัตย์เดินหน้าหาเสียงด้วยนโยบาย เพราะประชาชน อยากให้มั่นใจว่าเลือกตั้งแล้วสงบ เดินหน้าแก้ปัญหาพื้นฐานได้อย่างจริงจัง ไม่ใช่เลือกตั้งแล้วต้องกลับมาสู่จุดนี้อีก นายกฯเมื่อลงสมัครเป็นนายกฯด้วยควรร่วมวงสนทนาแลกเปลี่ยนกันได้ ถ้าอยากกลับสู่ระบอบประชาธิปไตยควรได้ผู้นำที่มีลักษณะความเป็นประชาธิปไตย ลักษณะสำคัญคือต้องแลกเปลี่ยน ฟังเสียงวิพากษ์วิจารณ์ได้ แสดงวิสัยทัศน์ร่วมกับคนอื่นได้ ถ้าไม่สร้างค่านิยมแบบนี้ สุดท้ายจะได้ผู้นำแบบอำนาจนิยม เมื่อถามว่า ช่วง 2 สัปดาห์ที่ผ่านมาประชาชนเริ่มสับสนว่าจะมีการเลือกตั้งหรือไม่ นายอภิสิทธิ์กล่าวว่า ไม่อยากให้ประชาชนหวั่นไหวหรือเสียสมาธิ,วันที่ 24 มี.ค. เป็นโอกาสที่ประชาชนจะนำประเทศชาติหลุดพ้นจากภาวะเศรษฐกิจปัจจุบันให้ได้,จวกเฟซ ลุงตู่ตูน แพร่ข้อมูลเท็จ,เมื่อเวลา 11.30 น. นายธนา ชีรวินิจ โฆษกพรรคประชาธิปัตย์ แถลงว่าขอให้เพจเฟซบุ๊ก ลุงตู่ตูน หยุดเผยแพร่ให้ข้อมูลเท็จสร้างความสับสนในสังคม ที่ให้ข้อมูลว่าพรรคประชาธิปัตย์อนุมัติงบประมาณกองทัพและกระทรวงกลาโหมมากที่สุดในรอบ 16 ปี ตั้งแต่ปี 2547-2562 โดยเฉพาะการจัดทำงบกลาโหมปี 2552-2554 ปี 2552 จัดทำโดยรัฐบาลนายสมชาย วงศ์สวัสดิ์ รัฐบาลประชาธิปัตย์จัดทำปี 2553 และ 2554 เมื่อดูตัวเลขงบกลาโหมปี 2553 อยู่ที่ 154,032 ล้านบาท น้อยกว่าปี 2552 อยู่ที่ 170,157 ล้านบาท ลดงบ ได้ถึง 1.6 หมื่นล้านบาท และงบ ปี 2554 อยู่ที่ 168,502 ล้านบาท ต่ำที่สุดนับจนถึงรัฐบาลปัจจุบัน ขอให้เพจ ลุงตู่ตูน ถอนข้อมูลเท็จทางระบบคอมพิวเตอร์และยุติการเผยแพร่ภายใน 24 ชั่วโมง นับแต่ตนแถลงข่าว ไม่เช่นนั้นจะดำเนินคดีตามกฎหมาย,เสรีพิศุทธ์ จ้องยุบ บก.สส.–ศาลทหาร,ที่ตลาดฉัตรชัย จ.ประจวบคีรีขันธ์ พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทยลงพื้นที่พบปะพ่อค้าแม่ค้าและชาวบ้านที่มาจับจ่ายใช้สอย โดย พล.ต.อ.เสรีพิศุทธ์กล่าวว่า ทหารคือปัญหาของบ้านเมือง 4-5 ปีที่ผ่านมา ถ้ามีโอกาสบริหารบ้านเมือง ต้องไม่มีเกณฑ์ทหาร ต้องยุบหน่วยทหารที่ไม่จำเป็น กองบัญชาการทหารสูงสุดต้องยุบ กองทัพน้อยต้องยุบ ศาลทหารไม่มี พรรคเสรีรวมไทยจะใช้นโยบาย 6 หยุดคือ 1.หยุดความยากจน ลดความเหลื่อมล้ำของคนในชาติ 2.หยุดคอร์รัปชัน นำงบ มาพัฒนาประเทศ 3.หยุดปัญหายาเสพติด ขจัดผู้มีอิทธิพลให้สิ้นซาก 4.หยุดเผด็จการ ปฏิรูปทหาร 5.หยุดไฟใต้ สร้างสันติสุขสมานฉันท์ 6.หยุดสงครามสีเสื้อ,โยกงบฯกองทัพโปะการศึกษา–สธ.,พล.ต.อ.เสรีพิศุทธ์กล่าวว่า นอกจากนโยบาย 6 หยุดแล้ว พรรคเสรีรวมไทยยังมีนโยบายพัฒนาความเป็นอยู่ของประชาชนให้ดีขึ้น อาทิ ด้านการศึกษาจะให้เรียนฟรีจนจบปริญญาตรี ยกเลิกหนี้กู้ยืมกองทุนเพื่อการศึกษา ด้านสาธารณสุข บัตรประชาชนใบเดียวเข้ารับการรักษาโรงพยาบาลรัฐฟรี ภายใต้โรงพยาบาลที่มีมาตรฐาน แพทย์ดี พยาบาลเยี่ยม เครื่องมือแพทย์ทันสมัย ด้านการเพิ่มรายได้ ปรับปรุงพัฒนาแหล่งท่องเที่ยวทางวัฒนธรรม สร้างโอกาสกระจายรายได้จากการท่องเที่ยวสู่ประชาชนมากที่สุด และข้าราชการเกษียณอายุ 65 ปี มอบบำนาญประชาชนที่ไม่มีรายได้หลังอายุ 65 ปี คนละ 3,000 บาท แม้ต้องใช้เงินเยอะ แต่โยกย้ายได้ โดยเฉพาะงบฯจากกองทัพ สิ่งเหล่านี้คือความมุ่งมั่นตั้งใจที่อาสาเข้ามาเพื่อชาวไทยทุกคน,พท.โต้ตัดงบฯ กห.ไม่ได้คิดร้ายกองทัพ,นายภูมิธรรม เวชยชัย เลขาธิการพรรคเพื่อไทย กล่าวถึงกรณี ผบ.ทบ.บอกให้พรรคที่เสนอตัดงบกระทรวงกลาโหมไปฟังเพลงหนักแผ่นดิน ว่าเราไม่อยากเห็นใครหยิบยกประเด็นที่ทำให้เกิดความแตกแยกขึ้นมา บทเรียนเมื่อปี 19 พิสูจน์ให้เห็นแล้วว่า การทำให้คนอยู่ในอารมณ์เกลียดชังกันไม่เกิดประโยชน์ ผบ.ทบ.ควรวางตัวเป็นกลางอยู่เหนือการเมือง การเสนอนโยบายของพรรคการเมืองเป็นการเสนอทางเลือก ไม่ใช่คิดร้ายต่อกองทัพ สถานการณ์ปัจจุบันเศรษฐกิจประเทศไม่แข็งแรง การเอางบฯไปจัดสรรให้เหมาะกับสถานการณ์ปรับปรุงชีวิตคนทั้งประเทศควรทำได้ และตั้งแต่เปิดนโยบายมาประชาชนตอบรับอย่างดี อยากให้พรรคเพื่อไทยเข้ามาแก้ปัญหา เพราะมั่นใจผลงานที่เคยทำไว้ตอนเป็นรัฐบาลทุกครั้ง ภูมิใจที่ประชาชนเห็นเพื่อไทยเป็นความหวัง อีก 1-2 สัปดาห์จะเปิดนโยบายเพิ่มเติม เรานึกถึงปัญหาและงบฯที่จะนำมาใช้ ไม่ใช่นึกอะไรออกก็พูด แต่พิจารณาโดยละเอียดที่ผ่านมา เราคิดแล้วทำมากว่าที่ได้พูดด้วยซ้ำ,ฉะคนจ้องล้มกระดานหนักแผ่นดิน,ร.ท.หญิงสุณิสา ทิวากรดำรง รองโฆษกพรรคเพื่อไทย กล่าวว่า ความไม่พอใจของคนในสังคมต่อท่าทีของ ผบ.ทบ. เรื่องเพลงหนักแผ่นดิน สะท้อนให้เห็นว่าคนไทยส่วนใหญ่ไม่เห็นด้วยที่กองทัพเข้ามาแทรกแซงทางการเมือง การปฏิรูปกองทัพต้องปรับเปลี่ยนวัฒนธรรมองค์กรด้วย เพื่อปรับเปลี่ยนวิธีคิดของทหารให้เข้าใจบทบาทของตนเอง จะได้วางบทบาทได้เหมาะสม และเคารพเสียงประชาชน โดยเฉพาะอย่างยิ่งการพิจารณาคัดเลือกนายทหารที่จะก้าวขึ้นเป็นผู้บังคับหน่วย ควรพิจารณาปูมหลังความคิดทางการเมืองด้วยว่าเป็นอันตรายหรือเป็นปฏิปักษ์กับการปกครองในระบอบประชาธิปไตยหรือไม่ เพราะเป็นบุคคลอยู่ในกลุ่มเสี่ยงที่จะก่อการยึดอำนาจได้เมื่อสบโอกาส น่าจะช่วยป้องกันการปฏิวัติรัฐประหารได้ทางหนึ่ง เริ่มมีคนกังวลว่าสถานการณ์ตอนนี้จะบานปลายและถูกใช้เป็นข้ออ้างล้มกระดานเลือกตั้ง ใครคิดเช่นนั้นต้องทบทวนให้ดี ถ้าล้มกระดานสมควรถูกประณามว่าหนักแผ่นดินของจริง,อนค.ซัดเลือกปฏิบัติเร่งคดี ธนาธร,เมื่อเวลา 10.00 น. ที่พรรคอนาคตใหม่ น.ส.พรรณิการ์ วานิช โฆษกพรรคอนาคตใหม่ แถลงถึงความคืบหน้าคดีที่นายธนาธร จึงรุ่งเรืองกิจ หัวหน้าพรรค นายไกลก้อง ไวทยาการ นายทะเบียนพรรคและ น.ส.จารุวรรณ ศรัณย์เกตุ กรรมการบริหารพรรคถูก คสช.แจ้งความต่อกองบังคับการปราบปรามการกระทําความผิดเกี่ยวกับอาชญากรรมทางเทคโนโลยี (บก.ปอท.) ผิด พ.ร.บ.คอมพิวเตอร์ มาตรา 14 (2) จัดไลฟ์สดในรายการคืนวันศุกร์ให้ประชาชน เมื่อวันที่ 29 มิ.ย.61 ว่า ตามที่คาดว่าช่วงโค้งสุดท้ายการหาเสียงเลือกตั้งจะมีการเร่งรัดคดี ติดต่อมาที่ทนายความว่าจำเป็นต้องสรุปคดีให้เสร็จภายในวันที่ 22 ก.พ. สะท้อนชัดว่ามีการเร่งรัดมาให้สรุปคดีก่อนโค้งสุดท้ายของการเลือกตั้ง ทั้ง 3 คนจะไปพบอัยการสูงสุดวันที่ 27 ก.พ. เวลา 09.00 น. ต้องลุ้นว่าจะฝากขังหรือไม่ หากฝากขังจะสะท้อนชัดถึงการใช้อำนาจเกินขอบเขตของ คสช. ใช้อำนาจโดยมิชอบผ่านกระบวนการยุติธรรม ปิดปากฝ่ายตรงข้าม,จับขังซ้ำรอย ลต.เขมรโลกไม่ยอมรับ,น.ส.พรรณิการ์กล่าวอีกว่า ถ้าฝากขังยิ่งสะท้อนว่า คสช.มั่นใจในอำนาจบาตรใหญ่ การฝากขังหัวหน้าพรรคการเมืองจะไม่ต่างจากเลือกตั้งกัมพูชาเมื่อปีที่ผ่านมา ไม่ได้รับการยอมรับจากสากล ยิ่งมีข่าวโจมตีออกมาเยอะ ยิ่งเลี้ยงกระแสของพรรคให้อยู่ในสังคมอย่างต่อเนื่อง เชื่อว่าประชาชนจะยิ่งตื่นตัว ไปเลือกฝ่ายประชาธิปไตย ส่งผลกับความเชื่อมั่นของ คสช. สะท้อนให้เห็นว่าเลือกปฏิบัติดำเนินคดี ทั้งที่เป็นเรื่องปกติที่สังคมวิจารณ์กันอย่างกว้างขวาง สาเหตุที่ถูก คสช.แจ้งความคาดว่าเกิดจากอนาคตใหม่เป็นพรรคแรกที่พูดเรื่อง การปฏิรูปกองทัพ เสนอตัดลดงบประมาณกองทัพ กล้าพูดไปถึงต้นตอปัญหา วิจารณ์บุคลากรในกองทัพที่เป็นบอร์ดรัฐวิสาหกิจ ทุจริตจัดซื้อในกองทัพ เอาทหารออกจากการเมืองกระทบผลประโยชน์มหาศาลของ คสช.,ผบ.ทบ.แค่อธิบดีอย่าจุ้นการเมือง,น.ส.พรรณิการ์ยังกล่าวถึงท่าทีของ พล.อ.อภิรัชต์ คงสมพงษ์ ผบ.ทบ.ที่ถอนคำสั่งเปิดเพลงหนักแผ่นดินทั้ง 126 สถานีของกองทัพว่าสะท้อนว่าสังคมไทยอยู่ในมิติเก่า ผบ.ทบ.ของประเทศเจริญแล้ว จะไม่มีอำนาจพูดถึงเรื่องการเมือง เพราะมีอำนาจเท่ากับอธิบดีกรมอื่นๆ เท่านั้น แต่ประเทศไทยพิเศษ ผบ.ทบ.มีอำนาจรัฐประหาร การไล่คนไปฟังเพลงหนักแผ่นดิน สะท้อนว่า ผบ.มีอำนาจพิเศษบางอย่างควบคุมสังคม แต่เมื่อมีการต่อต้านมหาศาลต้องถอย คำสั่งเปิดเพลงต้องถูกระงับ ต่อให้มีปืนไม่มีกระสุนพอยิงคนทั้งประเทศ เมื่อประชาชนไม่พอใจ ผบ.ทบ.ต้องยอมถอย,ธนาธร ไม่หวั่นโดนคดีเล่นงาน,เมื่อเวลา 16.30 น. ที่สยามสแควร์ นายธนาธร จึงรุ่งเรืองกิจ หัวหน้าพรรคอนาคตใหม่ ลงพื้นที่พบปะประชาชน มีผู้สนับสนุนมารอรุมล้อมขอถ่ายรูปเป็นจำนวนมาก นายธนาธรกล่าวว่า ขอบคุณทุกคนที่ให้ กำลังใจจากกรณีอัยการเร่งรัดคดี คสช.แจ้งข้อหาความผิดตาม พ.ร.บ.คอมพิวเตอร์ ไม่ได้ทำให้เสียขวัญกำลังใจยืนยันพรรคไม่ขอตอบโต้การโจมตีใส่ร้ายป้ายสีทางโซเชียลมีเดีย เรามีจุดยืนชัดเจนจะนำเสนอความจริงต่อประชาชน การใส่ร้ายฝ่ายตรงข้ามคือต้นเหตุทำให้ประเทศเดินหน้าต่อไปไม่ได้ เชื่อว่าประชาชนมีวิจารณญาณในการรับข่าวสาร,อนุทิน ขอเป็นตัวเลือกคน กทม.,เช้าวันเดียวกัน ที่สวนลุมพินี นายอนุทิน ชาญวีรกูล หัวหน้าพรรคภูมิใจไทย นายสรอรรถ กลิ่นประทุม ประธานคณะกรรมการที่ปรึกษาพรรค พ.อ.เศรษฐพงค์ มะลิสุวรรณ โฆษกพรรค และทีมผู้สมัคร ส.ส.กทม. อาทิ นายจิตรภณ ทิพย์โภคาสกุล นายศิลปชัย บุญราย ลงพื้นที่พบปะประชาชน ได้รับความสนใจมีประชาชนเข้ามาขอถ่ายรูปและให้กำลังใจ นายอนุทินกล่าวว่า การเลือกตั้งใน กทม. แต่ไหนแต่ไรเป็นเรื่องของพรรคใหญ่ ยกเว้นครั้งนี้พรรคภูมิใจไทยขอเข้ามาเป็นอีกหนึ่งตัวเลือก สร้างความเปลี่ยนแปลง ถ้าชอบแบบเดิมก็เลือกเหมือนเดิม ถ้าเบื่อแล้วพอแล้วเลือกพรรคภูมิใจไทย ส่วนตัวไม่เชื่อเรื่องกระแส แต่เชื่อการทำงานหนัก และเราทำงานหนักต่อเนื่องมาตลอด มาถึงตอนนี้ไม่ต้องกลัวอะไรทั้งนั้น ยิ่งถ้ามาบอกว่าคนกรุงเทพฯเลือกแต่พรรคใหญ่ สเกลของภูมิใจไทยก็ใหญ่พอตัว ล่าสุดส่งผู้สมัครครบ 500 คน ทั้งเขตและบัญชีรายชื่อ เป็นจุดบ่งชี้ความใหญ่และความจริงจังของพรรค ที่สำคัญการเลือกตั้งอะไรก็เกิดขึ้นได้ ไม่มีอะไรต้องกังวล พรรคทุ่มเต็มที่ ผลจะออกมาอย่างไร ไม่มีเสียดาย,เลื่อน ลต.ผู้นำรับผิดชอบไม่ไหวแน่,นายอนุทินกล่าวถึงกระแสการเลื่อนเลือกตั้งว่า ถ้ายังไม่มีการเลือกตั้งวันที่ 24 มี.ค.มั่นใจว่าผู้มีอำนาจอาจรับผิดชอบไม่ไหว จากการลงพื้นที่ภาคใต้ชาวบ้านอยากไปเลือกตั้ง ปัญหาที่พบคือกฎระเบียบจำนวนมาก ขัดขวางการทำมาหากินของประชาชน อาจเพราะรัฐบาลเกรงใจต่างชาติ หากภูมิใจไทยได้เข้าไปทำงานหลังเลือกตั้ง เรามีความชอบธรรมในการ เจรจาต่อรอง จะเร่งแก้ไขเพื่อให้ประชาชนมีโอกาสทำงานหารายได้ นอกจากนั้น แนวทางของพรรคภูมิใจไทยมุ่งแก้ปากท้อง ไม่เอาความขัดแย้ง ล้วนถูกใจประชาชนทั้งสิ้น,พปชร.เปิดแคมเปญแบงคอกโอเค,เมื่อเวลา 10.00 น. ที่ร้าน SNP อาคาร FYI ถนนพระราม 4 พรรคพลังประชารัฐ (พปชร.) นำโดยนายสุวิทย์ เมษินทรีย์ รองหัวหน้าพรรค นายสนธิรัตน์ สนธิจิรวงศ์ เลขาธิการพรรค นายพุทธิพงษ์ ปุณณกันต์ ประธานยุทธศาสตร์กรุงเทพ แถลงเปิดนโยบายเศรษฐกิจ กทม.ภายใต้แคมเปญ Bangkok OK คือ 1.ให้มีซุปเปอร์สปีดไวไฟ 5 จี นำร่อง 9 พื้นที่หลัก กทม.คือบางขุนเทียน สีลม จตุจักร เยาวราช ดอนเมือง เจริญนคร เจริญกรุง ลาดกระบังและสยาม-ราชประสงค์ ก่อนขยายทั่วประเทศ 2.เว็บไซต์แบงคอกโอเคช็อป (Bangkok Ok Shop) นำสินค้าคน กทม.เข้าสู่เว็บไซต์เป็นดิจิทัลมาร์เกต เชื่อมโยงเว็บไซต์ระดับโลก 3.ถนนคนเดิน 50 สาย 50 เขตใน กทม. 4.สนับสนุนธุรกิจสตาร์ตอัพให้ขออนุมัติจดทะเบียนในวันเดียว และ 5.ติดปีกธุรกิจสตาร์ตอัพ จัดหากองทุนสนับสนุนไอเดีย,ป้องกองทัพอย่าดึงเอี่ยวการเมือง,จากนั้นนายสนธิรัตน์ให้สัมภาษณ์ถึงความนิยมพรรคขณะนี้ว่ากระแสดีขึ้นเรื่อยๆ ยิ่งช่วงโค้งสุดท้าย โดยเฉพาะ กทม.กระแสดีวันดีคืน ส่วนที่หลายพรรคเรียกร้อง พล.อ.ประยุทธ์ ในฐานะพรรคเสนอชื่อเป็นนายกฯ ขึ้นเวทีดีเบต พล.อ.ประยุทธ์เป็นนายกฯ อยู่ กฎหมายไม่อนุญาตให้มาดีเบตเพราะไม่ได้เป็นสมาชิกพรรค คนไทยรู้จักท่านดีอยู่แล้ว เมื่อถามว่าพรรคเตรียมข้อมูลอะไรไว้ชี้แจงกรณีถูกร้องยุบพรรคแล้วหรือยัง นายสนธิรัตน์ตอบว่าไม่ต้องเตรียมอะไร แค่เตรียมความจริงข้อเท็จจริง การเมืองมักสร้างประเด็น มั่นใจพรรคไม่ได้ทำอะไรผิดกฎหมาย ส่วนที่หลายพรรคชูนโยบายปฏิรูปกองทัพ กองทัพไม่ได้ปฏิเสธเรื่องปฏิรูป เพียงแต่ที่พูดกันตอนนี้ไปหยิบเรื่องตัดงบฯ ยกเลิกเกณฑ์ทหารมาพูดกันไม่ใช่หัวใจการปฏิรูปที่แท้จริงเป็นการเมืองมากกว่า วันนี้การปฏิรูปกองทัพยังไม่ใช่เรื่องจำเป็นเร่งด่วน อยากให้เอาเวลาไปแก้ไขปัญหาชาติบ้านเมืองที่จำเป็นเร่งด่วนจะดีกว่า อย่าดึงกองทัพมาโยงเป็นประเด็นการเมือง ที่ระบุจะปฏิรูปกองทัพเพื่อป้องกันรัฐประหารนั้น รัฐประหารทุกครั้งเกิดจากนักการเมือง ไม่ได้เกิดจากกองทัพ ทุกครั้งที่รัฐประหารล้วนเกิดจากความล้มเหลวของฝ่ายการเมืองเอง,พช.แนะเปิดเพลงคืนความสุขแทน,นายรยุศด์ บุญทัน รองโฆษกพรรคเพื่อชาติ กล่าวถึงกรณี พล.อ.อภิรัชต์ คงสมพงษ์ ผบ.ทบ.ให้พรรคที่หาเสียงตัดงบกระทรวงกลาโหมไปฟังเพลงหนักแผ่นดินว่าแสดงให้เห็นเจตนารมณ์ที่แท้จริงในการเข้าสู่อำนาจของ คสช.เพื่อผลประโยชน์ของกองทัพ การนำเสนอนโยบายเป็นสิทธิขั้นพื้นฐานของพรรค การเมือง ไม่ใช่หน้าที่ของกองทัพจะมาห้าม ไม่ให้ใครวิพากษ์วิจารณ์กองทัพ การแสดงความคิดเห็นของ ผบ.ทบ.ต้องระมัดระวังว่าจากนี้ไปรัฐบาลที่มาจากการเลือกตั้งของประชาชน ต้องอยู่เหนือกองทัพ เพลงที่ควรนำมาเปิดตอนนี้คือเพลงคืนความสุข เป็นหลักฐานทางประวัติศาสตร์ว่าสิ่งที่รัฐบาลทหารพูดและสัญญาไม่เป็นจริง จะตอกย้ำว่าควรคืนความสุขให้ประชาชนโดยเร็วผ่านการเลือกตั้งได้แล้ว อย่าผิดคำพูดบ่อยๆ,ท้า พปชร.ไม่ได้ 126 ส.ส. บิ๊กตู่ ถอนตัว,เมื่อเวลา 07.00 น. ที่ท่าน้ำปากเกร็ด นายวิโชติ วัณโณ รองหัวหน้าพรรคเพื่อชาติ และนายจตุพร พรหมพันธุ์ ประธาน นปช.ในฐานะผู้สนับสนุนพรรคเพื่อชาติ ลงพื้นที่ช่วยผู้สมัคร ส.ส.นนทบุรี พรรคเพื่อชาติเดินพบปะประชาชนที่ลานท่าน้ำปากเกร็ด ก่อนขึ้นรถแห่หาเสียงไปตลาดดวงแก้ว ตลาดประชานิเวศน์ และตลาดท่าน้ำนนท์ โดยนายจตุพรว่าวันสุดท้าย การลงทะเบียนเลือกตั้งล่วงหน้ามีผู้ลงทะเบียนกว่า 5 แสนคน เป็นสัญญาณว่าประชาชนต้องการเลือกตั้ง จึงขอท้า พล.อ.ประยุทธ์ว่าถ้าพรรคพลังประชารัฐได้ ส.ส.ไม่ถึง 126 ที่นั่ง พล.อ.ประยุทธ์ต้องประกาศอย่างลูกผู้ชายว่าขอถอนตัวออกจากแคนดิเดตนายกฯ จบบทบาททุกอย่างและสื่อสารไปยัง ส.ว. 250 ให้ทำตามเจตนารมณ์ ส.ส.ด้วย,จี้ กกต.ส่งศาล รธน.ยุบ พปชร.,นายจตุพร กล่าวถึงกรณี พล.อ.ประยุทธ์ปกป้อง ผบ.ทบ.ที่ออกมาพูดถึงเพลงหนักแผ่นดินว่า การสนับสนุนเรื่องเพลงหนักแผ่นดิน แสดงว่าเป็นคนรู้ประวัติศาสตร์ว่าเพลงนี้เอาไว้ปลุกปั่นให้คนฆ่ากัน วันนี้ต้องการให้คนไทยฆ่ากันอีกหรือ เพลงที่เหมาะที่สุดในเวลานี้คือเพลงคืนความสุข ที่ พล.อ.ประยุทธ์แต่ง ส่วนกรณีหลายฝ่ายยื่นเรื่องให้ยุบพรรค พปชร.เคยบอกแล้วว่ารัฐธรรมนูญออกแบบลักลั่น ความเป็นจริง หัวหน้าพรรค รองหัวหน้าพรรค เลขาธิการพรรค โฆษกพรรคในพรรคพลังประชารัฐไม่สามารถลงส.ส. ได้แม้แต่คนเดียว จึงสอดคล้องกับ พล.อ.ประยุทธ์ในฐานะเจ้าหน้าที่รัฐและหัวหน้า คสช.ให้คุณให้โทษครบถ้วนและมีสถานะตามกฎหมาย วันนี้ พล.อ.ประยุทธ์อยู่ในสองสถานะผิดกฎหมาย กกต.ต้องทำหน้าที่เป็นไปรษณีย์ ส่งเรื่องให้ศาลรัฐธรรมนูญวินิจฉัยด้วยความรวดเร็วว่าการเสนอชื่อ พล.อ.ประยุทธ์ขัดรัฐธรรมนูญหรือไม่ ทุกอย่างจะจบ,ทษช.ส่งทีมแจงศาลสู้คดียุบพรรค,เมื่อเวลา 15.55 น. ที่ศาลรัฐธรรมนูญ นายสุรชัย ชินชัย และนายนรวิชญ์ หล้าแหล่ง ทนายความพรรคไทยรักษาชาติ (ทษช.) พร้อมทีมกฎหมาย นำเอกสารเข้าชี้เเจงแก้ข้อกล่าวหาคดียุบพรรค บัญชีพยาน และสำเนาเอกสารส่งตุลาการศาลรัฐธรรมนูญ 9 ชุด เพื่อแก้ข้อกล่าวหายุบพรรค ตาม พ.ร.บ.ประกอบรัฐธรรมนูญว่าด้วยพรรคการเมืองมาตรา 92 (2) ฐานกระทำการอันเป็นปฏิปักษ์ต่อการปกครองในระบอบประชาธิปไตยอันมีพระมหากษัตริย์ทรงเป็นประมุข กรณีเสนอชื่อแคนดิเดตนายกฯ,นายสุรชัยให้สัมภาษณ์ว่ายื่นแก้ข้อกล่าวหาไป 3 ประเด็น 1.เรายืนยันเจตนาบริสุทธิ์ ไม่มีเจตนาพิเศษมุ่งหวังให้เป็นอย่างอื่น เชื่อว่าทำได้อย่างบริสุทธิ์ ใจ เป็นไปตามความประสงค์และความยินยอมจากผู้ได้รับการเสนอชื่อ 2.เรื่องเป็นปฏิปักษ์ต่อการปกครองในระบอบประชาธิปไตยอันมีพระมหากษัตริย์ทรงเป็นประมุข แก้ข้อกล่าวหาว่าความหมายของคำว่าปฏิปักษ์ ตามพจนานุกรมให้ความหมายว่าเป็นศัตรู เป็นฝ่ายตรงข้าม น่าจะหมายถึงการนำระบอบคอมมิวนิสต์ มาใช้ปกครองในประเทศไทย หรือการเป็นกบฏ ตามประมวลกฎหมายอาญามาตรา 113 3.ที่ กกต.มีมติยื่นศาลรัฐธรรมนูญยุบพรรค ปฏิบัติไม่ เป็นไปตามขั้นตอนกฎหมาย ข้ามขั้นตอนการเสนอคำร้อง ไม่ชอบด้วยกฎหมาย ได้ยื่นบัญชีพยานบุคคลเป็นกรรมการบริหารพรรค 14 คน พยานคนกลางซึ่งเป็นบุคคลภายนอก 5 ปาก,อุบไต๋ไม่ตอบพยานคนสำคัญ,เมื่อถามว่าพยานที่เป็นบุคคลภายนอกเป็นบุคคลที่ได้รับการเสนอชื่อเป็นแคนดิเดตก่อนหน้านี้หรือไม่ นายสุรชัยกล่าวว่า เป็นรายละเอียดที่นำเสนอต่อศาลไม่สามารถเปิดเผยได้ เมื่อถามต่อว่า มองว่าการตัดสินคดีของศาลรัฐธรรมนูญควรเสร็จก่อนการเลือกตั้งหรือไม่ นายสุรชัยกล่าวว่า ถ้ามีโอกาสควรให้ ประชาชนได้ลงคะแนนวันที่ 24 มี.ค. ก่อนจะเป็นประโยชน์ต่อการเลือกตั้ง ตนเชื่อมั่นในความยุติธรรมที่ศาลจะเมตตาต่อเรา,ยก รธน.–ก.ม.ลูกถือว่าไม่มีการเสนอชื่อ,ผู้สื่อข่าวรายงานว่าพยานบุคคลภายนอก 5 ปากที่พรรคไทยรักษาชาตินำเสนอ ไม่มีรายชื่อของบุคคลที่พรรคเสนอเป็นแคนดิเดตนายกฯก่อนหน้านี้ โดยข้อต่อสู้มีใจความว่า ยืนยันพรรคทำตามประสงค์และความยินยอมของทูลกระหม่อมหญิงอุบลรัตนราชกัญญา สิริวัฒนาพรรณวดี ด้วยเจตนาบริสุทธิ์ภายใต้รัฐธรรมนูญและข้อบังคับพรรค ไม่มีกฎหมายใดบัญญัติเป็นข้อห้ามมิให้ทูลกระหม่อมหญิงฯดำรงตำแหน่งทางการเมืองในฐานะนายกฯ เข้าใจโดยสุจริตว่าการเสนอชื่อทูลกระหม่อมฯ ให้สภาฯพิจารณาให้ความเห็นชอบแต่งตั้งเป็นนายกฯเป็นการกระทำตามบทบัญญัติรัฐธรรมนูญ ไม่ใช่การกระทำที่อาจเป็นปฏิปักษ์ต่อการปกครองระบอบประชาธิปไตยฯ เมื่อมีพระราชโองการ พรรคได้แถลงโดยทันทีในวันรุ่งขึ้น เพื่อน้อมรับพระราชโองการด้วยความจงรักภักดี แสดงเจตนารมณ์โดยชัดเจนว่าพรรคฯไม่ติดใจในการเสนอชื่อนายกฯ การกระทำตามบทบัญญัติรัฐธรรมนูญมาตรา 88 และมาตรา 89 ประกอบมาตรา 87 และ พ.ร.บ.ว่าด้วยการเลือกตั้ง ส.ส.มาตรา 13 และมาตรา 14 ให้ถือว่าการเสนอชื่อบุคคลใดที่มิได้เป็นไปตามรัฐธรรมนูญ และกฎหมายดังกล่าวให้ถือว่าไม่มีการเสนอชื่อบุคคลนั้น จึงไม่เป็นการกระทำที่เป็นปฏิปักษ์,ตอก กกต.ไม่ควรแอบอ้างราชโองการ,ผู้สื่อข่าวรายงานว่า คำโต้แย้งยังระบุด้วยว่า คำว่า ปฏิปักษ์ ให้ความหมายว่า ฝ่ายตรงกันข้าม ข้าศึก ศัตรู แต่การกระทำของผู้ถูกร้อง ได้กระทำการเป็นไปตามบทบัญญัติของรัฐธรรมนูญ กฎหมายที่เกี่ยวข้อง และเป็นความประสงค์ของทูลกระหม่อมฯ ที่อาสา และยินยอมให้ผู้ถูกร้องเสนอชื่อ มิใช่เป็นการแอบอ้างโดยพลการ กกต.ไม่มีอำนาจหน้าที่นำพระราชโองการมาขยายความกล่าวหาพรรคฯว่ากระทำผิดตามมาตรา 92 พ.ร.บ.ว่าด้วยพรรคการเมือง คำขอให้พิจารณาวินิจฉัยเพิกถอนสิทธิสมัครรับเลือกตั้งของคณะกรรมการบริหารพรรคนั้น เป็นการขยายความของพระราชโองการที่เป็นโทษ เป็นเรื่องที่มิบังควร และไม่ถูกต้องอย่างยิ่งอันเป็นการนำ พระราชโองการมาแอบอ้างใช้อย่างมีเจตนาไม่สุจริต เป็นการกล่าวหาโดยสร้างฐานความผิดใหม่ ซึ่งไม่มีฐานกฎหมายใดๆบัญญัติไว้ มติ กกต.ยื่นศาลรัฐธรรมนูญเพื่อสั่งยุบพรรคไม่เป็นไปโดยชอบด้วยกฎหมายเนื่องจากไม่มีการสืบสวน ไต่สวนและการวินิจฉัยชี้ขาด พรรคฯมีหลักฐานนำเสนอต่อศาลรัฐธรรมนูญเพื่อขอความเป็นธรรมต่อไป ทั้งนี้ ศาลรัฐธรรมนูญได้นัดพิจารณากรณีดังกล่าวในวันที่ 27 ก.พ.,จาตุรนต์ มั่นใจมี 24 มี.ค. เลือกตั้ง,เมื่อเวลา 16.40 น. ที่ลานพระบรมราชานุสาวรีย์ รัชกาลที่ 6 นายจาตุรนต์ ฉายแสง ประธานคณะกรรมการยุทธศาสตร์พรรค และนายพิชัย นริพทะพันธุ์ คณะทำงานด้านเศรษฐกิจพรรค ลงพื้นที่ช่วย ม.ล.ณัฏฐพล เทวกุล ผู้สมัคร ส.ส.กทม.เขต 2 หาเสียง สักการะพระบรมราชานุสาวรีย์ฯ ก่อนเดินย่านถนนสีลม มีคนตะโกนเชียร์ สู้ๆไทยรักษาชาติ และมอบดอกกุหลาบแดงให้เป็นระยะ นายจาตุรนต์ กล่าวว่า พรรคจะไม่ทำอะไรเป็นอุปสรรคต่อการเลือกตั้ง คิดแทบไม่ออกถึงเหตุผลที่จะเลื่อนการเลือกตั้งออกไป มั่นใจจะได้ไปกาบัตรวันที่ 24 มี.ค.,นายณัฐวุฒิ ใสยเกื้อ ประธานคณะกรรมการรณรงค์หาเสียงเลือกตั้ง พรรคไทยรักษาชาติ กล่าวว่าคดียุบพรรคกรรมการบริหารพรรคจะต่อสู้ตามกระบวนการในศาลรัฐธรรมนูญ เชื่อมั่นว่าไม่น่าจะมีสถานการณ์แทรกซ้อนใดๆ จึงแจ้งให้ทีมงานรณรงค์หาเสียง เตรียมพร้อมจัดเวทีปราศรัยเริ่มวันที่ 25 ก.พ.ที่ อ.เมือง จ.ชัยนาท วันที่ 26 ก.พ. อ.เมือง จ.นครปฐม,เทือก ขุดปมซัดพี่น้องผีไม่มีศาล,ที่ จ.แม่ฮ่องสอน นายสุเทพ เทือกสุบรรณ ผู้ร่วมก่อตั้งพรรครวมพลังประชาชาติไทย (รปช.) ทำ พิธีเปิดที่ทำการสำนักงานพรรคแม่ฮ่องสอนเขต 1 ก่อนเดินหาเสียงช่วยนายสมจิต สุวรรณบุษย์ ผู้สมัคร ส.ส. โดยกราบสักการะพระธาตุดอยกองมู ก่อนเดินพบปะประชาชนในตัว อ.เมืองแม่ฮ่องสอน นายสุเทพ กล่าวว่า ตั้งแต่มีการเปลี่ยนแปลงการปกครองมา คนมีเงิน มีทองต้องการมีอำนาจทางการเมือง ลงทุนตั้งพรรคถึงมีการทุจริตกันมาก ที่ด่ากันว่าโคตรโกง,โกงทั้งโคตร ทักษิณ ใหญ่โตคับบ้านคับเมืองรวยมากมีอิทธิพลขนาดนั้นเจอพลังของประชาชนเข้าไป ทั้งพี่ทั้งน้องกลายเป็นสัมภเวสีผีไม่มีศาล ตอนร่างรัฐธรรมนูญ 2560 มี 2 พรรคใหญ่บอกไม่เอา แต่แพ้ประชาชน 16 ล้านคนลงประชามติรับนี่คือปาฏิหาริย์ที่สร้างได้ เราไม่ร่วมกับพรรคระบอบทักษิณ แต่เปิดกว้างที่จะร่วมกับคนอื่น หลังเลือกตั้งอาจจะเป็นรัฐบาลผสม 2-3 พรรค,ไพโรจน์ เข้าหาชาวบ้านไม่ทิ้งกัน,ที่ จ.ลำปาง นายไพโรจน์ โล่ห์สุนทร ผู้สมัคร ส.ส.ลำปาง เขต 2 หมายเลข 7 พรรคเพื่อไทยลงพื้นที่เขต 2 อ.แจ้ห่ม อ.งาว อ.วังเหนือ และ อ.เมืองปาน โดยลงพบประชาชนแบบพอเพียงเน้นเข้าถึงตัวชาวบ้านตามบ้านเรือนโดยตรง นายไพโรจน์กล่าวว่า ผมลงพื้นที่ไม่คิดหาเสียงแข่งกับพรรคไหนทั้งสิ้น พบปะชาวบ้านแบบเงียบๆ ไม่หวือหวา จากที่ลงพื้นที่พบคนเฒ่าคนแก่ที่เคยรู้จักกันมาก่อนทั้งนั้น เพราะเป็นอดีต ส.ส.ลำปาง ถึง 7 สมัย ทุกคนพบผมต่างดีใจได้เจอหน้ากัน ตอนแรกจะไม่หวนกลับมาเล่นการเมืองอีกแล้ว อายุ 83 ปี จะย่างเข้า 84 ปี สุดท้าย ต้องกลับมาเล่นการเมืองจนได้เพราะเดิมที่พื้นที่เขต 2 เป็นพื้นที่ของนายวาสิต พยัคฆบุตร อดีต ส.ส. ลำปาง 3 สมัย พรรคเพื่อไทย แต่มีปัญหาสุขภาพไม่ขอลง เลยต้องลงแทน การลงพื้นที่ถือเป็นเรื่องปกติ แม้ไม่มีการเลือกตั้งก็ไม่เคยทิ้งชาวบ้าน,กอบศักดิ์ ชูดาบย่าโมออกศึก,ที่อนุสาวรีย์ท้าวสุรนารี อ.เมืองนครราชสีมา นายกอบศักดิ์ ภูตระกูล แกนนำพรรคพลังประชารัฐ พร้อมแกนนำพรรคภาคอีสานและผู้สมัคร ส.ส.นครราชสีมา เข้ากราบสักการะอนุสาวรีย์ท้าวสุรนารี ถวายผ้าสไบคาดองค์ เครื่องบวงสรวงพร้อมดาบ ก่อนท่องคาถาบูชาคุณย่าโมแล้วชักดาบออกจากฝักยกขึ้นชี้ฟ้า ประกาศก้อง ย่าโมออกศึก พรรคพลังประชารัฐสู้ๆ แล้วขึ้นไปกราบแทบเท้า ถวายพานบายศรี แล้วชักดาบอีกครั้ง พร้อมพากันชูมือตะโกนคำว่า สู้ๆ พร้อมใช้มือเก๊กท่าหล่อแบบ พล.อ.ประยุทธ์ จันทร์โอชา ว่าที่นายกฯของพรรค แล้วไปพบนักธุรกิจ กลุ่มหอการค้า กลุ่มสภาอุตสาหกรรม กลุ่มอสังหาริมทรัพย์ ที่มูลนิธิหลักเสียงเซี่ยงตึ้ง สว่างเมตตาธรรมสถาน,บุก บก.ทบ.ต้าน หนักแผ่นดิน,ส่วนความเคลื่อนไหวของภาคประชาชน เมื่อเวลา 09.00 น. ที่บริเวณเกาะกลางถนนด้านหน้ากองบัญชาการกองทัพบก ถนนราชดำเนิน กลุ่มคนอยากเลือกตั้งนำโดยนายพริษฐ์ ชิวารักษ์ หรือเพนกวิน หนึ่งในแกนนำกลุ่มคนอยากเลือกตั้ง พร้อมเพื่อนนักศึกษา 4 คน เดินทางมายื่นจดหมายเปิดผนึกถึง พล.อ.อภิรัชต์ คงสมพงษ์ ผบ.ทบ. ขอให้ยกเลิกเปิดเพลงหนักแผ่นดิน ในสถานีวิทยุเครือข่ายกองทัพบกและเสียงตามสายในหน่วยทหาร โดยไม่สามารถเดินเข้าไปถึงบริเวณหน้า บก.ทบ.ได้ เนื่องจากเจ้าหน้าที่ทหารได้นำแผงเหล็กมากั้นป้ายกองทัพบกไว้ ห้ามไม่ให้กลุ่มบุคคลเข้าไปบริเวณดังกล่าว มีเจ้าหน้าที่ตำรวจ สน.นางเลิ้งทั้งในและนอกเครื่องแบบประมาณ 50 นายเฝ้าสังเกตการณ์ ห้ามไม่ให้กลุ่มคนอยากเลือกตั้งเคลื่อนไปยังบริเวณด้านหน้า บก.ทบ.,อัดดูถูกเพื่อนร่วมชาติก่อไฟเกลียดชัง,นายพริษฐ์อ่านจดหมายเปิดผนึกถึง ผบ.ทบ.ว่า พล.อ.อภิรัชต์พูดถึงเพลงหนักแผ่นดินและสั่งการให้เปิดเพลงดังกล่าว รู้สึกว่า พล.อ.อภิรัชต์ไม่เข้าใจเนื้อหาเพลงดังกล่าว เพราะเป็นเพลงไม่สร้างสรรค์อาจสร้างความขัดแย้งให้สังคม ที่ผ่านมาสร้างบาดแผลให้สังคมเป็นอันมาก,เพลงหนักแผ่นดินมีเนื้อหาโจมตีผู้เห็นต่างทางการเมืองว่าเป็นผู้บ่อนทำลายสังคมดูถูกเพื่อนร่วมชาติว่า รับใช้อิทธิพลจากต่างประเทศ ทั้งที่ความจริงการที่มีความคิดเห็นแตกต่างถือเป็นเรื่องปกติในสังคมประชาธิปไตยไม่ใช่เรื่องผิดแปลกอะไร เนื้อหาของเพลงก่อให้เกิดความเกลียดชังมีเป้าประสงค์เพื่อชี้ชวนให้ผู้เห็นต่างเป็นพวกหนักแผ่นดินบั่นทอนความเป็นมนุษย์ของเพื่อนร่วมชาติ อาจก่อให้เกิดความรุนแรงได้ ที่ผ่านมาเพลงดังกล่าวถูกใช้เป็นเครื่องมือสร้างบรรยากาศให้เกิดความเกลียดชังและความรุนแรงในหลายเหตุการณ์ ขอให้ ผบ.ทบ.ยกเลิกการเปิดเพลงดังกล่าว นายพริษฐ์กล่าว จากนั้นจึงนำจดหมายเปิดผนึกไปติดที่ป้ายบริเวณเกาะกลางถนนแทน ก่อนนำกระดาษขนาดใหญ่ระบุข้อความ เพลงหนักแผ่นดิน สร้างความเกลียดชัง ความรุนแรง ความเจ็บปวดในสังคม วางบนพื้นเกาะกลางถนน เจ้าหน้าที่ตำรวจจึงเชิญตัวนายพริษฐ์พร้อมพวกขึ้นรถควบคุมผู้ต้องขังไปให้ข้อมูลที่ สน.นางเลิ้ง,เอกชัย อัด ผบ.ทบ.ฟังเพลงเชยล้าสมัย,จากนั้นเวลา 09.30 น. นายเอกชัย หงส์กังวาน นักกิจกรรมทางการเมือง พร้อมนายโชคชัย ไพบูลย์รัชตะ ได้เดินทางมาทำกิจกรรมต่อเนื่อง โดยนายเอกชัยกล่าวว่า พล.อ.อภิรัชต์เคยบอกว่าเป็นกลางทางการเมืองแต่พฤติกรรมหลายอย่างตรงกันข้าม ล่าสุด ให้ฟังเพลงหนักแผ่นดิน ที่เปิดก่อนเกิดเหตุการณ์นองเลือดวันที่ 6 ต.ค.2519 ขณะนั้น พล.อ.อภิรัชต์อายุประมาณ 15-16 ปี น่าจะเคยฟังและรับรู้เหตุการณ์มาก่อนอาจเกิดความรู้สึกบางอย่างหรือประทับใจ จนกระทั่งวันที่ 23 ก.พ.2534 พล.อ.สุนทร คงสมพงษ์ ผบ.ทหารสูงสุดทำรัฐประหารวันที่ 23 ก.พ. จะครบรอบ 28 ปีพอดี เหตุการณ์วันนั้นนำไปสู่เหตุการณ์พฤษภาทมิฬ แม้ 2 เหตุการณ์จะไม่ได้เกี่ยวกับ พล.อ.อภิรัชต์ โดยตรงแต่อาจรู้สึกประทับใจกับเหตุการณ์เหล่านี้ พล.อ.อภิรัชต์ไม่ควรฟังเพลงประเภทนี้เพราะเชยและล้าสมัย,เปิด ประเทศกูมี ปะทะ ความฝันสูงสุด,จากนั้นนายเอกชัยและนายโชคชัย พร้อมสมาชิก อีก 1 คนที่สวมหน้ากากกันฝุ่นละอองนำตุ๊กตาหมีขนาดใหญ่ และเก้าอี้พับมาตั้งไว้บนฟุตปาทใต้ต้นมะขาม เกาะกลางถนน นำเชือกฟางสีขาวมาพันรอบคอตุ๊กตาหมี แล้วเปิดเพลง ประเทศกูมี จากเครื่องขยายเสียงที่นำติดตัวมา จากนั้นสมาชิกในกลุ่มได้เตรียมนำตุ๊กตาหมีขึ้นผูกบนต้นไม้ แต่ปรากฏว่าเจ้าหน้าที่ตำรวจเข้ามาห้ามให้หยุด พร้อมนำกำลังมาล้อมเป็นวงกลม 2 ชั้น ทำให้นายเอกชัยใช้เก้าอี้พับที่เตรียมมาจำลองเหตุการณ์ ทำท่าตีที่นายโชคชัยแทน ประกอบเพลงประเทศกูมี จากนั้นเจ้าหน้าที่ตำรวจซึ่งได้ใช้เครื่องขยายเสียงควบคุมฝูงชนแบบติดตามตัวที่เสียงกว่า เปิดเพลงความฝันอันสูงสุดกลบเสียงเพลงประเทศกูมี ก่อนเชิญกลุ่มบุคคลทั้งหมด พร้อมอุปกรณ์ขึ้นรถควบคุมผู้ต้องขังของ สน.นางเลิ้ง ขณะเดียวกัน กลุ่มนายอนุรักษ์ ฟอร์ด เจนตวนิชย์ แกนนำเสื้อแดงราชประสงค์ พร้อมสมาชิก 20 คนมาสนับสนุนการต่อต้าน พล.อ.อภิรัชต์ ที่ให้เปิดเพลงหนักแผ่นดินก่อนจะสลายตัวไป หลังจากนายเอกชัยและพวกถูกเจ้าหน้าที่ตำรวจควบคุมตัว,ตร.แจ้งข้อหาชุมนุมไม่ขออนุญาต,ต่อมาเวลา 13.00 น. ที่ สน.นางเลิ้ง นายอานนท์ นำภา ทนายความจากศูนย์ทนายเพื่อสิทธิมนุษยชน มาเป็นทนายความให้กลุ่มบุคคลที่ทำกิจกรรมหน้าบก.ทบ.โดยพนักงานสอบสวน สน.นางเลิ้ง ได้แจ้งข้อกล่าวหากับกลุ่มดังกล่าวทั้งหมด 4 รายคือ 1.นายเอกชัย หงส์กังวาน 2.นายโชคชัย ไพบูลย์รัชตะ 3.นายพริษฐ์ ชิวารักษ์ และ 4.นายธนวัฒน์ วงศ์ไชย ในข้อหาไม่แจ้งการชุมนุมต่อเจ้าพนักงานทราบภายใน 24 ชม.ก่อนการชุมนุม มีความผิดตาม พ.ร.บ.การชุมนุมในที่สาธารณะ หลังสอบปากคำเสร็จทั้งหมดปฏิเสธทุกข้อกล่าวหา พนักงานสอบสวนจะทำเรื่องส่งสำเนาฟ้องศาลต่อไป สำหรับนายเอกชัยและนายโชคชัยถูกแจ้งข้อหาเพิ่มอีกคนละ 1 ข้อหา คือใช้เครื่องขยายเสียงโดยไม่ได้รับอนุญาตจากเจ้าหน้าที่และได้เปรียบเทียบปรับ 200 บาท,วิ่งหนี ตร.จากโรงพัก,ผู้สื่อข่าวรายงานว่า ระหว่างเจ้าหน้าที่ตำรวจได้ควบคุมตัวนายเอกชัยและนายโชคชัยมาถึง สน.นางเลิ้ง ช่วงที่กำลังควบคุมตัวทั้ง 2 คนลงจากรถควบคุมผู้ต้องหา นายโชคชัยได้อาศัยจังหวะที่เจ้าหน้าที่เผลอวิ่งหนีเจ้าหน้าที่ตำรวจ ก่อนจะถูกควบคุมตัวได้ในเวลาต่อมา ขณะที่บรรยากาศบริเวณหน้า สน.นางเลิ้ง ได้มีกลุ่มคนเสื้อแดง 15 คน เดินทางมาให้กำลังใจผู้ต้องหาทั้ง 4 คน หลังเสร็จสิ้นทั้ง 4 คน ได้ถ่ายรูปร่วมกันที่ด้านหน้าป้าย สน.นางเลิ้ง โดยหลังออกจาก สน.นางเลิ้งแล้วทางกลุ่มเดินทางไปยื่นหนังสือถึงตัวแทนสหภาพยุโรป (EU) เรื่องเรียกร้องคัดค้านการยุบพรรคไทยรักษาชาติ และขอเรียกร้องอียูมาร่วมตรวจสอบการเลือกตั้งให้บริสุทธิ์ยุติธรรม,บิ๊กป้อม รู้อยู่แล้วโจมตีกองทัพ,ช่วงสาย ที่ กอ.รมน.สวนรื่นฤดี พล.อ.ประวิตร วงษ์สุวรรณ รองนายกฯ และ รมว.กลาโหมเป็นประธานการประชุมคณะกรรมขับเคลื่อนและปฏิรูปการบริหารราชการแผ่นดินคณะที่ 5 (กชป.5) ภายหลังการประชุม ผู้สื่อข่าวถามว่าช่วงนี้หลายพรรคการเมือง มีนโยบายโจมตีกองทัพจะชี้แจงอย่างไร พล.อ.ประวิตร ตอบสั้นๆว่า ก็รู้อยู่แล้วยังจะถามอีก เมื่อถามว่ามีเพลงที่อยากแนะนำให้ไปฟังหรือไม่ พล.อ.ประวิตร ตอบว่า รู้อยู่แล้ว ยังจะถามอีก,โฆษก กห.แจงงบฯเพิ่มตามจีดีพี,ที่กระทรวงกลาโหม พล.ท.คงชีพ ตันตระวาณิชย์ โฆษกกระทรวงกลาโหม แถลงว่างบฯกลาโหมพูดกันแค่มุมเดียว ไม่ได้เปรียบเทียบกับภาพรวมของประเทศที่เติบโตขึ้น สัดส่วนที่ได้รับจัดสรรจึงโตขึ้น ไม่นัยอะไรแอบแฝงซ่อนเร้น กองทัพไม่ได้มีงบฯ ลับอะไร การจัดหายุทโธปกรณ์เป็นไปตามแผนพัฒนากองทัพ พร้อมรับฟังทุกข้อเสนอที่เป็นประโยชน์ แต่ไม่อยากให้พูดแบบลอยๆ หากนายจาตุรนต์ ฉายแสง ประธานยุทธศาสตร์พรรคไทยรักษาชาติหรือ พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทย มีข้อเสนอมาพร้อมฟัง ส่วนแนวคิดยุบ บก.กองทัพไทย และตั้งกรมเสนาธิการร่วมขึ้นมาแทนให้มานั่งคุยกับตน ไม่อยากให้พูดผ่านสื่อ ทุกอย่างเป็นไปได้ต้องศึกษาให้ดี ไม่อยากให้ไปพูดโจมตีแบบไม่ครบถ้วน ยืนยันว่าโปร่งใสไม่มีมุบมิบ งบฯ กลาโหมปี 57 ได้รับ 183,819 ล้านบาท ปี 58 ได้รับ 192,949 ล้านบาท ปี 59 ได้รับ 206,461 ล้านบาท ปี 60 ได้รับ 213,544 ล้านบาท ปี 61 ได้รับ 218,503 ล้านบาท และปี 62 ได้รับ 227,126 ล้านบาท ทั้งนี้ วันที่ 25 ก.พ. จะชี้แจงถึงเรื่องการเกณฑ์ทหาร ส่วนการจัดหายุทโธปกรณ์ การปฏิรูปกองทัพ อาจมีการชี้แจงเป็นห้วงๆไป,กกต.ฟันซ้ำ 40 ผู้สมัครเปลี่ยนข้อมูล,ผู้สื่อข่าวรายงานว่า สำนักงาน กกต.ได้ตรวจ สอบพบว่า ในจำนวนผู้สมัคร ส.ส.แบบแบ่งเขต 389 รายที่ กกต.ไม่ประกาศรับรองรายชื่อนั้น มี 38 ราย ที่พรรคต้นสังกัดของผู้สมัครเข้าไปแก้ไขระยะเวลาการเข้าเป็นสมาชิกพรรคของผู้สมัครในระบบฐานข้อมูลสมาชิกพรรค หลังปิดรับสมัครเพื่อให้เป็นผู้มีคุณสมบัติ ได้แก่ พรรคเพื่อแผ่นดิน 8 คน พรรคเศรษฐกิจใหม่ 2 คน พรรคไทยศรีวิไลย์ 1 คน พรรค ครูไทยเพื่อประชาชน 4 คน พรรคถิ่นกาขาวชาววิไล 1 คน พรรคประชาชนปฏิรูป 1 คน พรรคประชาธรรมไทย 1 คน พรรคพลังท้องถิ่นไท 11 คน พรรค พลังปวงชนไทย 3 คน พรรคภารดรภาพ 1 คน พรรครวมพลังประชาชาติไทย 4 คน พรรครักษ์ผืนป่าประเทศไทย 1 คน ขณะเดียวกันในส่วนผู้สมัครส.ส.แบบบัญชีรายชื่อที่ กกต.ไม่ประกาศรายชื่อ 107 คน ในจำนวนนี้มี 2 คน จากพรรครวมพลังประชาชาติไทย และพรรคเศรษฐกิจใหม่ที่เข้าไปแก้ไขข้อมูล ย้อนหลังในฐานข้อมูลสมาชิกพรรคการเมือง,ส่อเชือดข้อหาหนักพ่วงอาญา,ผู้สื่อข่าวรายงานว่าตัวอย่างที่มีการแก้ไข ที่สำนักงาน กกต.ตรวจพบ เช่น ผู้สมัครรายหนึ่งของ พรรคพลังปวงชนไทย มีชื่อในระบบฐานข้อมูลพรรคเดิมเป็นสมาชิกพรรควันที่ 22-01-2019 พบแก้ไข เป็น 22-11-2018 และพบวันที่ทำเหตุการณ์แก้ไขข้อมูลในระบบฐานข้อมูลพรรคการเมือง 13 ก.พ.2019 เวลา 18:47:35 นอกจากนี้ ยังพบว่าอาจมีการฮั้วกันของพรรคการเมือง เข้าไปแก้ไขการลาออกจากการเป็นสมาชิกพรรคเดิม และไปสังกัดพรรคใหม่เพื่อให้ไม่เป็นสมาชิกซ้ำซ้อน และมีระยะเวลาสังกัดพรรคใหม่ครบตามที่กฎหมายกำหนด สำนักงานได้รวบรวมข้อมูลทั้งหมดส่งให้ ผอ.การเลือกตั้งประจำเขตใช้ชี้แจงสู้คดีต่อศาลฎีกา ขณะเดียวกันกำลังพิจารณาจะเอาผิดกับผู้สมัครหรือพรรคการเมืองในความผิดตามกฎหมายอาญา ฐานแจ้งความเท็จต่อเจ้าพนักงาน ปลอมแปลงเอกสารและใช้เอกสารปลอม และนำสืบหรือแสดงพยานหลักฐานอันเป็นเท็จในการพิจารณาคดี มีโทษจำคุกด้วย,เผยยอดขอใช้สิทธิล่วงหน้า 2.7 ล้าน,ผู้สื่อข่าวรายงานจากกระทรวงมหาดไทยว่า ตั้งแต่วันที่ 28 ม.ค.-19 ก.พ. มีผู้ลงทะเบียนขอใช้สิทธิเลือกตั้งล่วงหน้านอกเขตเลือกตั้ง ในกรุงเทพฯและ 76 จังหวัด จำนวน 2,632,935 คน ส่วนผู้ลงทะเบียนขอใช้สิทธิเลือกตั้งนอกราชอาณาจักร จำนวน 119,184 คน รวมผู้ใช้สิทธิเลือกตั้งล่วงหน้าทั้งสิ้น 2,752,119 คน,คนไทยในสหรัฐฯลงทะเบียนทะลุเป้า,นายวีรชัย พลาศรัย เอกอัครราชทูตไทยประจำ กรุงวอชิงตัน ดีซี สหรัฐอเมริกา เปิดเผยกับสำนักข่าววอยซ์ ออฟ อเมริกา หรือวีโอเอ ภาคภาษาไทย หลังครบกำหนดปิดรับการลงทะเบียนเลือกตั้งชาวไทยในสหรัฐฯ วันที่ 19 ก.พ.ว่ายอดผู้มาลงทะเบียนคาดทะลุ 15,000 คน เพราะช่วงเวลา 19.00 น. ของวันที่ 19 ก.พ. ตามเวลาประเทศไทยนับได้ถึง 14,554 คน ถือว่าค่อนข้างน่าพอใจในความตื่นตัวและการมีส่วนร่วมของชาวไทยในสหรัฐฯ ขั้นตอนต่อไปจะเป็นช่วงสำคัญที่ผู้ลงทะเบียนจะได้รับเอกสารการลงคะแนนทางไปรษณีย์ ผู้ใช้สิทธิจำเป็นต้องส่งกลับไปยังสถานทูตและสถานกงสุลให้ทันก่อนวันที่ 15 มี.ค. จะมีซองสำหรับส่งกลับให้ อย่าไปใช้ซองอื่น และหลังได้รับเอกสาร เจ้าหน้าที่สถานทูตและสถานกงสุลทั้ง 4 แห่งในสหรัฐฯจะเป็นผู้รวบรวม คัดแยกเอกสารส่งกลับประเทศไทยให้ทันเวลาที่กำหนด มีการระดมเจ้าหน้าที่เตรียมทำงานตลอด 24 ชั่วโมง,บช.น.สั่งเช็กกลุ่มผู้มีอิทธิพล,ที่กองบัญชาการตำรวจนครบาล (บช.น.) พล.ต.ท.สุทธิพงษ์ วงษ์ปิ่น ผบช.น. เผยถึงความพร้อมดูแลรักษาความสงบเรียบร้อยจัดการเลือกตั้งว่า บช.น.มั่นใจดูแลพื้นที่ กทม.ให้เรียบร้อย สั่งการทุกพื้นที่ทำข้อมูลของทุกกลุ่มที่อาจก่อให้เกิดผลกระทบต่อการเลือกตั้ง หรือเกี่ยวข้องกับผู้มีอิทธิพลในพื้นที่ ส่วนการทำลายป้ายหาเสียงช่วงที่ผ่านมาส่วนใหญ่มาจากอาการเมาสุรา คึกคะนองและปัญหาสุขภาพจิต ไม่ได้เจาะจงพรรคใดหรือเบอร์ใด,บิ๊กตู่บินตรวจงานสมุย-กระบี่,ผู้สื่อข่าวรายงานจากทำเนียบรัฐบาลว่า วันที่ 21 ก.พ. พล.อ.ประยุทธ์มีภารกิจลงพื้นที่ตรวจราชการจ.สุราษฎร์ธานี และ จ.กระบี่ โดยจะไปยังท่าเทียบเรือ เกาะสมุย อ.เกาะสมุย ทำพิธีส่งน้ำประปาผ่านท่อลอดใต้ทะเลสู่เกาะสมุย เป็นสักขีพยานมอบหนังสือโครงการป่าชุมชน บ้านธารน้ำร้อน และสักขีพยานมอบหนังสืออนุญาตให้เข้าทำประโยชน์ในที่ดินส.ป.ก. 4-01 เยี่ยมชมสวนลางสาด ช่วงบ่ายไป จ.กระบี่ มอบธงสัญลักษณ์การจัดงานการแสดงศิลปกรรมร่วมสมัยนานาชาติ Thailand Biennale, 2020 ให้ จ.นครราชสีมา เป็นสักขีพยานมอบหนังสืออนุญาตให้เข้าทำประโยชน์หรืออยู่อาศัยในเขตป่าสงวนแห่งชาติ และมอบหนังสือโครงการป่าชุมชนบ้านคีรีวง ชมนิทรรศการภาพถ่าย Thailand Biennale, Krabi 2018 พิพิธภัณฑ์ลูกปัดอันดามัน และประติมากรรมปูดำ,กลุ่มเกษตรกรยื่นค้าน พ.ร.บ.ข้าว,อีกเรื่อง เมื่อเวลา 10.30 น. ที่รัฐสภา นายมงคล ด้วงเขียว ผู้ประสานงานเครือข่ายเกษตรกรรมทางเลือก และ น.ส.ทัศนีย์ วีระกันต์ สมาชิกเครือข่ายฯ ยื่นหนังสือถึงนายพรเพชร วิชิตชลชัย ประธานสภานิติบัญญัติแห่งชาติ (สนช.) ผ่าน พล.อ.ศุภวุฒิ อุตมะ ที่ปรึกษากรรมาธิการวิสามัญพิจารณาร่าง พ.ร.บ.ข้าว ขอให้ชะลอพิจารณาร่าง พ.ร.บ.ข้าว โดย น.ส. ทัศนีย์กล่าวว่า เป็นห่วงในมาตรา 27/2 ที่ส่งเสริมและสนับสนุนเฉพาะพันธุ์ข้าวที่ประกาศรับรองพันธุ์โดยกรมการข้าวเท่านั้น ทั้งที่พันธุ์ข้าวของชาวนารายย่อยควรได้รับการสนับสนุนส่งเสริมแต่ไม่ กำหนดไว้ ควรฟังความเห็นประชาชน ควรให้เป็นหน้าที่รัฐสภาหลังการเลือกตั้ง ไม่ควรออกกฎหมายที่เป็นน้ำตาของชาวนา,สนช.เลื่อนวาระร้อนถก 26 ก.พ.,ต่อมาเวลา 14.30 น.หลังจากที่ประชุม สนช. พิจารณาร่าง พ.ร.บ.ผังเมืองเสร็จเรียบร้อยแล้ว ตามวาระจะต้องพิจารณาร่าง พ.ร.บ.ข้าวในวาระ 2-3 เป็น ลำดับต่อไป แต่ปรากฏว่านายสุรชัย เลี้ยงบุญเลิศชัย รองประธาน สนช.ประธานที่ประชุม ได้สั่งปิดการประชุม สนช.ทันที ขณะที่ พล.อ.มารุต ปัชโชตะสิงห์ ประธานกรรมาธิการ(กมธ.)วิสามัญพิจารณาร่างพ.ร.บ.ข้าว แถลงว่า ที่ประชุม สนช.เลื่อนพิจารณาร่าง พ.ร.บ.ข้าวออกไปเป็นวันที่ 26 ก.พ. เพราะจะนำข้อเรียกร้องและคัดค้านจากฝ่ายต่างๆมาทบทวน เช่น การซื้อขายข้าวตามวิถีชุมชน ที่ประธาน สนช.ขอให้ทบทวนเนื้อหาตามที่เครือข่ายชาวนาท้วงติง ให้รอบคอบเป็นประโยชน์ต่อชาวนาทุกกลุ่ม,ศาลไต่สวนคดีสั่งวอยซ์จอดำ,เมื่อเวลา 10.00 น. ศาลปกครองกลางนัดไต่สวนในคดีที่บริษัท วอยซ์ทีวี จำกัด ยื่นฟ้อง คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และสำนักงาน กสทช. ต่อศาลปกครองกลางว่าเจตนาจงใจกลั่นแกล้งสั่งพักใช้ใบอนุญาตสถานีวอยซ์ทีวี 15 วัน ขอให้ศาลเพิกถอนคำสั่งดังกล่าว และสั่งเพิกถอนหนังสือข้อตกลงระหว่างสำนักงาน กสทช.กับวอยซ์ทีวีวันที่ 4 มิ.ย.2557 หรือประกาศให้หนังสือข้อตกลงดังกล่าวไม่มีผลบังคับผูกพันทางกฎหมาย หลังใช้เวลากว่า 5 ชั่วโมงองค์คณะตุลาการยุติการไต่สวนและให้โอกาสคู่กรณีส่งเอกสารหลักฐานเพิ่มเติมภายในวันที่ 21 ก.พ.
อภิสิทธิ์ หนุนตัดงบฯกลาโหม มีเหตุผลปรับลดได้ สมัยเป็นนายกฯหั่นมาแล้ว เสรีพิศุทธ์ จองกฐินยุบทิ้ง บก.ทหารสูงสุด-ศาลทหาร โยกงบฯกห.โปะการศึกษาสาธารณสุข
เลือกตั้ง62,ตัดงบกลาโหม,หนักแผ่นดิน,ข่าวหน้า1,เลือกตั้ง